Document ID: 32008R1088

ΚΑΝΟΝΙΣΜΌΣ (ΕΚ) αριθ. 1088/2008 ΤΗΣ ΕΠΙΤΡΟΠΉΣ
της 5ης Νοεμβρίου 2008
για τον προσωρινό καθορισμό των ποσοτήτων των υποχρεώσεων παράδοσης ζάχαρης ζαχαροκάλαμου προς εισαγωγή δυνάμει του πρωτοκόλλου ΑΚΕ και της συμφωνίας με την Ινδία για την περίοδο παράδοσης που αρχίζει την 1η Ιουλίου 2009
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 156 σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 12 του κανονισμού (ΕΚ) αριθ. 950/2006 της Επιτροπής, της 28ης Ιουνίου 2006, για τον καθορισμό, για τις περιόδους εμπορίας 2006/2007, 2007/2008 και 2008/2009, των λεπτομερειών εφαρμογής για την εισαγωγή και το ραφινάρισμα προϊόντων του τομέα της ζάχαρης στο πλαίσιο ορισμένων δασμολογικών ποσοστώσεων και προτιμησιακών συμφωνιών (2), προβλέπει λεπτομερείς κανόνες για τον καθορισμό των ποσοτήτων των υποχρεώσεων παράδοσης με μηδενικό δασμό των προϊόντων του κωδικού ΣΟ 1701, εκφραζόμενων σε ισοδύναμο λευκής ζάχαρης, για εισαγωγές καταγωγής χωρών που έχουν υπογράψει το πρωτόκολλο 3 που επισυνάπτεται στο παράρτημα V της εταιρικής συμφωνίας μεταξύ των μελών της ομάδας των κρατών της Αφρικής, της Καραϊβικής, και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (πρωτόκολλο ΑΚΕ) και τη συμφωνία με την Ινδία.
(2)
Με την απόφαση 2007/626/ΕΚ (3), το Συμβούλιο, εξ ονόματος της Κοινότητας, προέβη στην καταγγελία της συμφωνίας με την Ινδία για τη ζάχαρη από ζαχαροκάλαμο («συμφωνία με την Ινδία») (4) με ισχύ από 1ης Οκτωβρίου 2009. Με την απόφαση 2007/627/ΕΚ (5), το Συμβούλιο, εξ ονόματος της Κοινότητας, προέβη στην καταγγελία του πρωτοκόλλου ΑΚΕ με ισχύ από 1ης Οκτωβρίου 2009. Συνεπώς, η περίοδος παράδοσης που αρχίζει την 1η Ιουλίου 2009 θα διαρκέσει μόνο τρεις μήνες.
(3)
Η εφαρμογή των άρθρων 3 και 7 του πρωτοκόλλου ΑΚΕ, των άρθρων 3 και 7 της συμφωνίας με την Ινδία καθώς και του άρθρου 12 παράγραφος 3 και των άρθρων 14 και 15 του κανονισμού (ΕΚ) αριθ. 950/2006 είχε ως αποτέλεσμα η Επιτροπή να υπολογίσει, με βάση τα διαθέσιμα επί του παρόντος στοιχεία, τις υποχρεώσεις παράδοσης για κάθε χώρα εξαγωγής για την περίοδο παράδοσης που αρχίζει την 1η Ιουλίου 2009.
(4)
Για την περίοδο παράδοσης από την 1η Ιουλίου 2009 έως τις 30 Σεπτεμβρίου 2009, πρέπει να δοθεί επαρκές χρονικό διάστημα στους επιχειρηματίες για την οργάνωση του εμπορίου. Συνεπώς, είναι αναγκαίο να καθοριστούν προσωρινά οι υποχρεώσεις παράδοσης για την περίοδο από την 1η Ιουλίου 2009 σύμφωνα με το άρθρο 12 παράγραφος 2 στοιχείο α) του κανονισμού (ΕΚ) αριθ. 950/2006.
(5)
Οι εμπορικές συμβάσεις μεταξύ των εισαγωγέων της Κοινότητας και των χωρών ΑΚΕ και της Ινδίας είναι συνδεδεμένες με τις περιόδους παράδοσης. Για την τήρηση της χρονικής σειράς των παραδόσεων, οι αιτήσεις πιστοποιητικών εισαγωγής για την περίοδο παράδοσης που αρχίζει την 1η Ιουλίου 2009 πρέπει να υποβληθούν πριν από τις 4 Μαΐου 2009, εκτός εάν μπορεί να αποδειχθεί ότι η χώρα εξαγωγής εκπλήρωσε την υποχρέωση όσον αφορά την παράδοση για την περίοδο παράδοσης 2008/2009, όπως ορίζεται στον κανονισμό (ΕΚ) αριθ. 403/2008 της Επιτροπής (6).
(6)
Σύμφωνα με το άρθρο 153 παράγραφος 3 του κανονισμού (ΕΚ) αριθ. 1234/2007, τα πιστοποιητικά εισαγωγής ζάχαρης για ραφινάρισμα χορηγούνται μόνο σε εργοστάσια ραφιναρίσματος αποκλειστικής παραγωγής, υπό τον όρο ότι οι σχετικές ποσότητες δεν υπερβαίνουν τις ποσότητες που μπορούν να εισαχθούν στο πλαίσιο της παραδοσιακής ανάγκης εφοδιασμού που αναφέρεται στο άρθρο 153 παράγραφος 1 του κανονισμού (ΕΚ) αριθ. 1234/2007. Ωστόσο, σύμφωνα με το άρθρο 155 του κανονισμού (ΕΚ) αριθ. 1234/2007, η Επιτροπή μπορεί να λαμβάνει μέτρα κατά παρέκκλιση από το άρθρο 153 παράγραφος 3 του εν λόγω κανονισμού προκειμένου να διασφαλίζεται ότι η ζάχαρη ΑΚΕ/Ινδίας εισάγεται στην Κοινότητα υπό τους όρους που ορίζονται στο πρωτόκολλο ΑΚΕ και στη συμφωνία με την Ινδία. Για την περίοδο εμπορίας που αρχίζει την 1η Ιουλίου 2009 και λαμβανομένης υπόψη της μείωσης της τιμής της εισαγόμενης ακατέργαστης ζάχαρης από ζαχαροκάλαμο την 1η Οκτωβρίου 2009, οι όροι αυτοί μπορούν να τηρηθούν μόνο εάν όλοι οι επιχειρηματίες μπορούν να έχουν πρόσβαση στα πιστοποιητικά εισαγωγής για ζάχαρη προς ραφινάρισμα. Ως εκ τούτου, είναι αναγκαίο να προβλεφθεί παρέκκλιση από το άρθρο 10 παράγραφος 1 του κανονισμού (ΕΚ) αριθ. 950/2006 το οποίο ορίζει ότι οι αιτήσεις για ζάχαρη προς ραφινάρισμα υποβάλλονται μόνο από εργοστάσια ραφιναρίσματος αποκλειστικής παραγωγής.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποσότητες των υποχρεώσεων παράδοσης για εισαγωγές καταγωγής χωρών που έχουν υπογράψει το πρωτόκολλο ΑΚΕ και τη συμφωνία με την Ινδία καθορίζονται προσωρινά στο παράρτημα. Οι ποσότητες καθορίζονται για κάθε συγκεκριμένη χώρα εξαγωγής όσον αφορά τα προϊόντα του κωδικού ΣΟ 1701, εκφραζόμενες σε ισοδύναμο λευκής ζάχαρης, για την περίοδο παράδοσης που αρχίζει την 1η Ιουλίου 2009.
Άρθρο 2
Κατά παρέκκλιση από το άρθρο 4 παράγραφος 5 δεύτερο εδάφιο του κανονισμού (ΕΚ) αριθ. 950/2006, η πρώτη περίοδος υποβολής αιτήσεων πιστοποιητικών εισαγωγής αρχίζει στις 4 Μαΐου 2009. Ωστόσο, εφόσον επιτευχθεί το όριο για την περίοδο παράδοσης 2008/2009, το οποίο ορίζεται στον κανονισμό (ΕΚ) αριθ. 403/2008, όσον αφορά μία από τις χώρες εξαγωγής, η πρώτη περίοδος υποβολής αιτήσεων πιστοποιητικών εισαγωγής για τη χώρα αυτή αρχίζει τη Δευτέρα μετά την ενημέρωση των κρατών μελών εκ μέρους της Επιτροπής, η οποία αναφέρεται στο άρθρο 5 παράγραφος 3 του κανονισμού (ΕΚ) αριθ. 950/2006.
Άρθρο 3
Για τις υποχρεώσεις παράδοσης της περιόδου παράδοσης που αρχίζει την 1η Ιουλίου 2009 και κατά παρέκκλιση από το άρθρο 10 παράγραφος 1 του κανονισμού (ΕΚ) αριθ. 950/2006, όλοι οι αιτούντες που πληρούν τους όρους του άρθρου 5 του κανονισμού (ΕΚ) αριθ. 1301/2006 της Επιτροπής (7) μπορούν να υποβάλουν αιτήσεις πιστοποιητικών εισαγωγής για ζάχαρη ραφιναρίσματος στο κράτος μέλος στο οποίο είναι εγγεγραμμένοι για τους σκοπούς του ΦΠΑ.
Άρθρο 4
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 2008.

Labels: 17
19
3
6
18